SKRIFTLIG FORESPØRGSEL E-3487/02

af Charles Tannock (PPE-DE) til Kommissionen

(9. december 2002)

Om: Gibraltars skatteordning

Gibraltar har i lighed med Republikken Irland og andre medlemsstater brugt lav selskabsskat som incitament til at tiltrække virksomheder til området. Det forlyder, at kommissær Monti nu er i færd med at undersøge, om disse lavere beskatningssatser eventuelt kan sidestilles med statsstøtte.

Er disse forlydender præcise, og er Kommissionen i givet fald enig i, at virksomheder fra alle EU-medlemsstater kan nyde godt af samme lavere beskatningssatser, og at Gibraltars skatteordning derfor ikke indebærer nogen form for forskelsbehandling mellem medlemsstaterne? Er Kommissionen i besiddelse af dokumentation for, at gibraltarske selskaber priviligeres på samme måde som f.eks. det franske elektricitetsværk Electricité de France synes at bliv det?

Kan Kommissionen bekræfte, at den ikke anser en lav selskabsskat, der anvendes uden forskelsbehandling, for at være en form for statsstøtte, og at enhver udvikling hen imod skatteharmonisering kræver enstemmighed i Rådet i henhold til gældende europæiske traktater?

Er Kommissionen enig i, at den har en forpligtelse til at respektere bestemmelserne i artikel 12 i den konsoliderede traktat om oprettelse af Det Europæiske Fællesskab, som forbyder forskelsbehandling på grund af nationalitet? Er Kommissionen også enig i, at det, hvis den udarbejder et direktiv som f.eks. direktivet om et fælles europæisk luftrum, der udelukker en del af Det Europæiske Fællesskab, som ikke ønsker at blive udelukket, vil være en krænkelse af de europæiske traktater, som kan indbringes for Domstolen?

Svar afgivet på Kommissionens vegne af Mario Monti

(27. januar 2003)

Kommissionen kan bekræfte, at den er i færd med at undersøge forskellige aspekter af selskabsskatteordningen i Gibraltar. Den 11. juli 2001 indledte den den formelle undersøgelsesprocedure vedrørende Gibraltars skattefritagne selskaber og qualifying companies(1). Efter annullation af proceduremæssige grunde af Kommissionens afgørelse om skattefritagne selskaber(2), foreslog Kommissionen den 27. november 2002 Det Forenede Kongerige at lade ordningen med skattefritagne selskaber udløbe senest ved udgangen af 2005(3). Den 16. oktober 2002 indledte Kommissionen den formelle undersøgelsesprocedure vedrørende Gibraltars foreslåede reform af dets selskabsbeskatningslove(4). Kommissionen har ikke fokuseret på nogen påstået diskrimination mellem medlemsstaterne i nogen af disse undersøgelser, ligesom Electricité de France heller ikke er blevet omtalt på nogen måde.

For at en foranstaltning, inklusive lavere selskabsskattesatser, skal kunne omfattes af statsstøttereglerne, skal den opfylde de fire kriterier i EF-traktatens artikel 87, stk. 1. Foranstaltningen skal begunstige visse virksomheder eller visse produktioner, den skal finansieres med statsmidler, fordelen skal være selektiv og foranstaltningen skal fordreje eller true med at fordreje konkurrencevilkårene mellem medlemsstaterne.

I henhold til EF-traktatens artikel 94 og 95 kræver en harmonisering af selskabsskattesatserne mellem medlemsstaterne enstemmighed i Ministerrådet.

Kommissionens forslag(5) om oprettelse af et fælles europæiske luftrum indeholder ingen udelukkelsesklausul for Gibraltar.

(1) EFT C 26 af 30.1.2002.

(2) Sag T-195/01, Gibraltars regering mod Kommissionen, Sml. 2002, s. II-2309.

(3) Se Kommissionens pressemeddelelse IP/02/1748.

(4) EFT C 300 af 4.12.2002.

(5) EFT C 362 E af 18.12.2001 og EFT C 103 E af 30.4.2002.